Diari Oficial de la Generalitat Valenciana


Sumari del DOGV 4647, del 10-12-2003 (2003/12114)

RESOLUCIÓ de 25 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de participació de la Conselleria de Territori i Habitatge de la Generalitat Valenciana, la Diputació Provincial de Castelló, el Consell Superior d'Investigacions Científiques i l'Ajuntament de Cabanes en el projecte d'ampliació de l'Institut d'Aqüicultura de Torre la Sal com a sala de conferències i centre de visitants del Parc Natural del Prat de Cabanes-Torreblanca.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4647

Data del DOGV
:   10-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/12872


Data del document
:   25-11-2003

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Cultura, Educació i Esport
    * Cabanes
    * cooperació administrativa
    * administració central
    * empresa privada
    * administració local

RESOLUCIÓ de 25 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de participació de la Conselleria de Territori i Habitatge de la Generalitat Valenciana, la Diputació Provincial de Castelló, el Consell Superior d'Investigacions Científiques i l'Ajuntament de Cabanes en el projecte d'ampliació de l'Institut d'Aqüicultura de Torre la Sal com a sala de conferències i centre de visitants del Parc Natural del Prat de Cabanes-Torreblanca. [2003/X12668]
  
Subscrit, després de la tramitació prèvia reglamentària, entre la Conselleria de Territori i Habitatge de la Generalitat Valenciana, la Diputació Provincial de Castelló, el Consell Superior d'Investigacions Científiques i l'Ajuntament de Cabanes, l'1 de setembre de 2003, un Conveni de participació en el projecte d'ampliació de l'Institut d'Aqüicultura de Torre la Sal com a sala de conferències i centre de visitants del Parc Natural del Prat de Cabanes-Torreblanca, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0998/2003, i que figura com a annex d'esta resolució.
  
València, 25 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
Conveni de participació de la Conselleria de Territori i Habitatge de la Generalitat Valenciana, la Diputació Provincial de Castelló, el Consell Superior d'Investigacions Científiques i l'Ajuntament de Cabanes en el projecte d'ampliació de l'Institut d'Aqüicultura de Torre la Sal com a sala de conferències i centre de visitants del Parc Natural del Prat de Cabanes - Torreblanca
  
València, 1 de setembre de 2003
  
Reunits:
  
El Sr. Rafael Blasco Castany, honorable conseller de Territori i Habitatge de la Generalitat Valenciana, d'acord amb el Decret 6/2003, de 21 de juny, del president de la Generalitat; en representació d'aquesta i facultat per al present acte per Acord del Govern Valencià de data 29 d'agost de 2003.
  
El Sr. Carlos Fabra Carreres, president de la Diputació de Castelló, expressament autoritzat per a aquest acte per Acord de la corporació provincial, de data 29 d'abril 2003; assistit pel secretari en exercici de les funcions de fe pública que li atribueix l'article 92.3a de la Llei 7/1985, de 2 d'abril, reguladora de les bases de règim local.
  
El Sr. Emilio Lora-Tamayo d'Ocon, president del Consell Superior d'Investigacions Científiques (CSIC), d'acord amb el Reial Decret 230/2003, de 21 de febrer (BOE de 22.02.03).
  
El Sr. Artemio Siurana Gauchia, alcalde president, en nom i representació de l'Ajuntament de Cabanes, expressament autoritzat per a aquest acte per Acord de la corporació municipal, de data 26 de març 2003; assistit pel secretari en exercici de les funcions de fe pública que li atribueix l'article 92.3a de la Llei 7/1985, de 2 d'abril, reguladora de les bases de règim local.
  
Els reunits es reconeixen mútuament la capacitat necessària per a firmar el present conveni en nom de les seues respectives administracions, i
  
Manifesten:
  
1. La Generalitat Valenciana és competent en matèria d'espais naturals protegits, d'acord amb l'article 31.10 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana.
  
2. Que la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, estableix que constitueixen aquest tipus d'espais les àrees o fites geogràfiques que continguen elements o sistemes naturals de particular valor, interés o singularitat, tant deguts a l'acció i evolució de la naturalesa, com derivats de l'activitat humana, que es consideren mereixedors d'una protecció especial.
  
3. Que d'acord amb aquest enunciat i en base als importants valors naturals que alberga, el Govern Valencià, en el Decret 188/1988, de 12 de desembre, del Consell de la Generalitat Valenciana (DOGV de 21.01.89), modificat pel Decret 264/1994, de 20 de desembre, del Consell de la Generalitat Valenciana (DOGV de 09.01.95), va declarar parc natural el Prat de Cabanes - Torreblanca.
  
4. Que en el límit extern del Parc Natural del Prat de Cabanes - Torreblanca, i en el terme municipal del primer d'aquests municipis es troba l'Institut d'Aqüicultura de Torre la Sal, dependent del CSIC. Aquest organisme afronta la necessitat d'ampliar les seues instal·lacions per a dotar-les de nous espais d'ús comú, una sala d'actes i nous despatxos, tot això motivat pel fet d'haver-se convertit en centre de referència a nivell estatal i europeu.
  
5. Que el CSIC pel la seua banda, té previst dotar aquesta nova infraestructura dels mitjans necessaris perquè l'Institut d'Aqüicultura de Torre la Sal esdevinga un fòrum adequat de reunions d'àmbit nacional i internacional que potencien el desenvolupament sostenible de l'aqüicultura.
  
6. Que la Conselleria de Territori i Habitatge, per la seua banda, té previst dotar aquest espai natural d'un centre d'informació i recepció de visitants que responga a la demanda social creixent d'aquest tipus de serveis i oriente els ciutadans que visiten aquest parc.
  
7. Que amb aquest fi es pretén rendibilitzar les dotacions ja existents, evitant així la construcció d'un nou edifici com a centre de visitants del Parc Natural del Prat de Cabanes - Torreblanca. Amb això s'aconseguirà no produir un major impacte ambiental, motivat tant per un edifici de nova planta com per les infraestructures que serien indispensables per a dotar-lo d'electricitat, aigua i línies telefòniques, sense tenir en compte l'adequació dels accessos viaris indispensables per a arribar-hi.
  
8. Atés l'interés dels objectius anteriorment descrits, tant la Diputació de Castelló com l'Ajuntament de Cabanes manifesten el seu desig de col·laborar en la construcció d'un nou edifici per a sala de conferències i centre de visitants del parc natural, les dependències del qual es detallen en el corresponent projecte tècnic que forma part d'aquest conveni com a annex.
  
Per tot això, la Conselleria de Territori i Habitatge de la Generalitat Valenciana, la Diputació de Castelló, el CSIC i l'Ajuntament de Cabanes acorden la formalització del present conveni, d'acord amb les següents
  
Clàusules:
  
Primera. Objecte del conveni
  
A. És objecte del present conveni la cooperació entre la Generalitat Valenciana, mitjançant la Conselleria de Territori i Habitatge, la Diputació de Castelló, el CSIC i l'Ajuntament de Cabanes per a l'ampliació de l'edifici de l'Institut d'Aqüicultura de Torre la Sal; l'habilitació d'una de les ales com a centre de visitants del Parc Natural del Prat, i l'adequació de les corresponents infraestructures viàries. Amb això es facilitarà l'acció investigadora i de difusió de l'Institut d'Aqüicultura de Torre la Sal. Així mateix, es potenciarà el coneixement d'aquest enclavament d'altíssim valor ambiental, que pot arribar a convertir-se en un dels principals pols d'atracció del turisme ambiental de la Comunitat Valenciana, la qual cosa reforçarà la seua conservació.
  
No és objecte d'aquest conveni, en cap cas, la dotació de mobiliari i béns d'aquest edifici, que serà responsabilitat de cadascuna de les parts que facen ús de l'edifici esmentat.
  
B. Col·laboració entre el CSIC i la Conselleria de Territori i Habitatge per a la gestió compartida del nou edifici d'acord amb les clàusules següents.
  
Segona. Redacció del projecte i execució de les obres
  
El CSIC com a ens promotor serà qui formalitzarà els respectius contractes, assumint els costs de la redacció del projecte, estudis de seguretat, direcció d'obra i execució material d'aquesta, una vegada aprovat per les parts (Generalitat Valenciana, Diputació de Castelló, Ajuntament de Cabanes i Consell Superior d'Investigacions Científiques).
  
Així mateix, s'acorda que el nou edifici, construït en sòl del CSIC i propietat d'aquest, tinga un ús compartit entre el CSIC i la Generalitat Valenciana.
  
La duració prevista de les obres serà des del moment de la firma de conveni fins al 31 de desembre del 2004.
  
Tercera. Obligacions econòmiques de les parts per a la construcció de l'edifici
  
D'acord amb la clàusula 1.A. Les quatre institucions que subscriuen el present conveni acorden afrontar el projecte d'execució en el 2003-2004 amb un cost de 722.000 euros, assumint les obligacions següents:
  
1. El CSIC aportarà 361.000 euros, que corresponen al 50% del cost total del projecte, a càrrec del 541 A630.00.113, del pressupost dels anys 2003 i 2004.
  
2. La Conselleria de Territori i Habitatge farà front al 33.52% dels costs de la construcció del nou edifici, per un import màxim de 242.000 euros a càrrec de la línia T4844 del programa 72.63.248.35.6, corresponent 140.500 euros a l'exercici 2003 i 101.500 a l'exercici de 2004, aquesta anualitat futura quedarà condicionada a l'existència de crèdit suficient i adequat.
  
3. La Diputació de Castelló assumirà el 16.48% (119,000 euros) dels costs de la construcció a càrrec de la partida 45584-67-619-17 del pressupost de l'exercici 2003 únicament. L'import que a 31 de desembre de 2003 estiga pendent de reconèixer s'incorporarà al presssupost de 2004, si hi ha finançament per a aquesta incorporació.
  
4. L'Ajuntament de Cabanes emprendrà les accions necessàries per a la millora i adequació dels accessos al nou edifici en el marc del nou pla urbanístic que afecta el conjunt de Torre la Sal, com també els imports de les preceptives llicències. Igualment, l'Ajuntament de Cabanes s'obligarà a la permanent conservació en bon estat d'aquests accessos.
  
Els pagaments es faran a favor del CSIC al c/c del Banc de Santander Central Hispano 0049 5117 29 6996538552, contra la presentació dels certificats d'obra i les factures corresponents, i cada entitat pagarà el percentatge de finançament que corresponga.
  
Quarta. Activitats i ús de l'edifici entre el CSIC i la Generalitat Valenciana
  
Conforme amb la clàusula 1.B, s'acorda que el nou edifici, construït en sòl del CSIC, tinga un ús compartit. El nou edifici acollirà una zona de recepció amb l'amplitud suficient per a albergar un centre de visitants amb una exposició del parc natural, una sala de projecció audiovisual per a ús didàctic d'aquest i dos despatxos per a la direcció i administració del parc. La resta de despatxos i dependències, com també la alad'actes d'ús científic i divulgatiu, seran d'utilització exclusiva de l'Institut d'Aqüicultura.
  
La Conselleria de Territori i Habitatge posarà en funcionament el centre de visitants del Parc del Prat de Cabanes - Torreblanca i hi atendrà les visites concertades o lliures que allí acudisquen. Les activitats que s'hi desenvolupen no hauran d'interferir en el normal funcionament del Centre d'Aqüicultura,i viceversa.
  
Cinquena. Vigència
  
Des de la firma fins al 15 de novembre de 2004.
  
Sisena. Comissió de seguiment de la gestió compartida
  
Per a l'adequat seguiment de l'execució del present conveni, es constitueix una comissió de seguiment integrada per dos representants de cadascuna de les institucions firmants.
  
Setena. Naturalesa jurídica
  
Aquest conveni només podrà ser rescindit per acord de les parts o per incompliment d'alguna d'aquestes. En aquest cas, la part que incomplisca haurà de pagar a les altres les quantitats que hagen aportat per a la construcció de l'edifici.
  
En aplicació de l'article 7.4 del Decret 20/1993, de 8 de febrer, del Govern Valencià (DOGV de 19.02.1993), la demora indegudament justificada en l'execució de les obres a què fa referència la clàusula primera es penalitzarà no pagant un 20 per cent de l'import del pagament. Igualment, si durant el primer any de vigència del conveni no s'executa la prestació corresponent al mateix, la Generalitat Valenciana podrà rescindir-lo.
  
I perquè conste a l'efecte oportú, i en prova de conformitat, els compareixents firmen el present document en set exemplars i a un sol efecte; al lloc i en la data indicats ut supra.
  
El conseller de Territori i Habitatge,
  
RAFAEL BLASCO CASTANY
  
El president de la Diputació de Castelló,
  
CARLOS FABRA CARRERES
  
El president del CSIC,
  
EMILIO LORA-TAMAYO D'OCON
  
L'alcalde president de l'Ajuntament de Cabanes,
  
ARTEMIO SIURANA GAUCHÍA